**Atsiliepimai, vertinimai**

**Vaikų dienos centro „Labirintai“** vyr. socialinė darbuotoja Erika Jankauskienė: „Praktiniai kaniterapijos užsiėmimai buvo stipri ir naudinga patirtis tiek vaikams, tiek vaikų dienos centro darbuotojoms. Užsiėmimai vyko organizuotai, pagal numatytą planą. Temos parinktos motyvuotai, atsižvelgiant į užsibrėžtus tikslus. Pavyzdžiui, išmokti bendrauti su nepažįstamu šunimi, padėti vaikams suprasti savo ir kitų emocijas, jausmus, išmokti išklausyti kitų nuomonę ir patiems pasisakyti, atlikti užduotis bendradarbiaujant, nesipykstant. Užsiėmimų metu visada buvo skiriamas dėmesys kiekvienam dalyviui. Vaikai turėjo galimybę bendrauti su terapiniu šunimi Goja. Jeigu nenorėdavo arba bijodavo šuns, galėjo sėdėti saugiu atstumu nuo jo. Po kelių užsiėmimų daugelis dalyvių įveikė savo baimes ir pradėjo artimiau bendrauti su Goja.“

**Vilniaus „Vilties“ specialiosios mokyklos - daugiafunkcio centro** direktoriaus pavaduotoja ugdymui, logopedė Valerija Liaudanskienė: „Sigrida Rupšytė Paleičikė praktiką atliko su mokiniu (...), turinčiu kompleksinę negalią ir didelius specialiuosius ugdymosi poreikius. Prieš pradėdama darbą bendravo su vaiko logopedu, stebėjo individualią logopedo veiklą, kalbėjo su tėvais, rinko informaciją apie vaiko fizines, intelektines galimybes, emocinę būklę. Aiškinosi vaikui keliamus ugdymosi tikslus, uždavinius, bendravo su pačiu mokiniu ir vertino jo poreikius, pomėgius, stengėsi sužinoti apie jo stipriąsias puses. Sigrida įsijungė į individualią logopedinę veiklą – pratybas, kurių metu siekė: 1. Padėti vaikui įgyti naujų įgūdžių (gerinti verbalinę komunikaciją, tikslinti akių – rankos koordinaciją); 2. Sustiprinti vaiko silpnąsias puses (didinti motyvaciją palaikant glaudesnį kontaktą su šunimi); 3. Kelti vaiko pasitikėjimą savimi; 4. Suteikti vaikui džiaugsmo, pasitenkinimo.

Kartu su logopedu dirbo kaip komanda: numatė, derino ir kartu siekė tų pačių tikslų, kad būtų gautas pats efektyviausias rezultatas. Ji gebėjo tinkamai planuoti ir iškelti tuos ugdymo tikslus, kurie padėjo gerinti sutrikusių funkcijų veiklą, kūrė individualias ugdymo priemones. Puikai žinodama savo šuns savybes, panaudojo tai kontaktui su vaiku palaikyti, užduotims atlikti, komunikaciniams gebėjimams ugdyti, motyvuoti vaiką. Puikus kontaktas su vaiku, atsidavimas savo darbui, pareigingumas, kūrybiškumas, leidžia teigti, kad S.Rupšytė Paleičikė turi įgijusi pakankamai asmeninių, profesinių, pažinimo, komunikavimo kompetencijų. Jos vedami kaniterapijos užsiėmimai – pratybos davė teigiamų rezultatų ugdymui: vaikas įgijo pasitikėjimo savimi, atsirado noras atlikti „sunkias“ užduotis ir išbandyti naujas, negalvojant apie galimą nesėkmę“.

**Trakų Vytauto Didžiojo gimnazijos** lavinamųjų klasių mokytoja Silvija Masiukienė: „Jungtinių specialiųjų lavinamųjų klasių moksleiviai tris mėnesius Trakų viešosios bibliotekos vaikų lit. skyriaus patalpose dalyvavo ilgalaikiame kaniterapijos projekte. Užsiėmimai vyko kartą per savaitę, juos vedė kaniterapeutė S.Rupšytė Paleičikė kartu su terapiniu šunimi Goja. Užsiėmimuose naudoti aktyvieji mokymosi metodai. Jų metu mokiniai patys aktyviai dalyvavo netradicinėse veiklose. Užduotys buvo skirtos papildyti gimnazijoje įvairių veiklų (komunikacinės, orientacinės, pažintinės)  gaunamas specialiųjų ugdymosi poreikių turinčių mokinių žinias. Ugdytiniai įdomių ir patrauklių veiklų metu ugdė skaičiavimo, rašymo, skaitymo, pažintinius gebėjimus. Daug dėmesio buvo skiriama smulkiosios motorikos, akies-rankos koordinacijos lavinimui, kalbinio žodyno turtinimui. Kad mokiniams užduotys būtų patrauklios ir naudingos, kaniterapeutė kartu su manimi aptardavo individualias mokinių savybes, jų gebėjimus bei ugdymosi sritis, kurias reikia tobulinti. Todėl visos veiklos buvo orientuotos į mokinių patiriamą sėkmę ir turimų gebėjimų lavinimą.

Mokiniams didelį įspūdį paliko terapinis šuo Goja. Manome, kad ugdytiniams jis suteikė didelę motyvaciją tinkamai atlikti užduotis. Šuo skatino vaikus sutelkti dėmesį į atliekamą pratimą. Mokiniai į terapinį šunį žiūrėjo tarsi į draugą, kuriuo pasitikėjo. Dėl to stengėsi užduotis atlikti teisingai. Tinkamai suprasdavo žodines instrukcijas ir siekė geriausių rezultatų.

Tokie netradiciniai ugdymosi metodai labai naudingi vaikams, turintiems didelių ir labai didelių specialiųjų ugdymosi poreikių. Terapinė veikla su šunimi suartino pedagogus ir mokinius. Kaniterapijos užsiėmimų metu dar labiau išryškėjo ugdytinių silpnosios ir stipriosios pusės. Stebėdami užsiėmimus, geriau supratome mokinių galimybes, užsimezgė glaudesnis ryšys tarp mūsų ir ugdytinių“.